b'\n_START_ARTICLE_\nAdriano vila\n_START_SECTION_\nIstorija\n_START_PARAGRAPH_\nVila buvo pastatyta Tibure (dab. Tivolis), kaip vieta, skirta Romos imperatoriui Adrianui pab\xc4\x97gti nuo Romos \xc5\xa1urmulio. Adrianas sak\xc4\x97, kad jis nem\xc4\x97gsta r\xc5\xabm\xc5\xb3 ant Palatino kalvos Romoje ir \xc4\xafsak\xc4\x97 jam pastatyti atskir\xc4\x85 pastat\xc4\x85 netoli Romos. V\xc4\x97lesniais karaliavimo metais, jis imperij\xc4\x85 vald\xc4\x97 b\xc5\xabtent i\xc5\xa1 \xc5\xa1ios vilos. D\xc4\x97l to did\xc5\xbeiuliai karali\xc5\xa1ki r\xc5\xabmai buvo gyvenami nuolat, o pa\xc5\xa1to paslaugos be paliovos palaik\xc4\x97 ry\xc5\xa1ius su Roma._NEWLINE_Po Adriano mirties viloje gyveno jo paveld\xc4\x97tojai. Romos imperijos \xc5\xbelugimo metais r\xc5\xabmai tapo nebegyvenami ir buvo prakti\xc5\xa1kai sunaikinti. \xc5\xa0e\xc5\xa1ioliktame am\xc5\xbeiuje kardinolas Ipolitas II daug marmuro ir statul\xc5\xb3 i\xc5\xa1 Adriano vilos perk\xc4\x97l\xc4\x97 \xc4\xaf savo Villa d\xe2\x80\x98Este ir juos panaudojo savo namo dekorui.\n_START_SECTION_\nStrukt\xc5\xabra ir architekt\xc5\xabra\n_START_PARAGRAPH_\nAdriano vila tur\xc4\x97jo trisde\xc5\xa1imties pastat\xc5\xb3, i\xc5\xa1 kuri\xc5\xb3 dar daugyb\xc4\x97 yra neatkasti, kompleks\xc4\x85. \xc4\xae kompleks\xc4\x85 \xc4\xafeina r\xc5\xabmai, termos, teatras, \xc5\xa1ventykla, biblioteka ir patalpos dvari\xc5\xa1kiams, pretorionams ir vergams gyventi. I\xc5\xa1 viso Adriano vila u\xc5\xbe\xc4\x97m\xc4\x97 ma\xc5\xbedaug 1 km\xc2\xb2 plot\xc4\x85._NEWLINE_Viloje yra daugyb\xc4\x97 architekt\xc5\xabrini\xc5\xb3 u\xc5\xbesakym\xc5\xb3 i\xc5\xa1 Graikijos ir Egipto, tod\xc4\x97l \xc4\x8dia atsispindi tiek graiki\xc5\xa1kas, tiek egiptieti\xc5\xa1kas, tiek rom\xc4\x97ni\xc5\xa1kas stiliai. Be to, Adrianas gan daug keliaudavo, tod\xc4\x97l daugel\xc4\xaf savo vilos dali\xc5\xb3 jis vadindavo vietovi\xc5\xb3, kuriose yra buv\xc4\x99s, pavadinimais._NEWLINE_Vienas i\xc5\xa1 nuostabiausi\xc5\xb3 ir labiausiai i\xc5\xa1laikyt\xc5\xb3 vilos viet\xc5\xb3 yra baseinas ir dirbtinis urvas, kuris yra pavadintas Kanopijaus ir Serapiumo vardu. Kanopijus \xe2\x80\x93 senov\xc4\x97s Egipto miestas, kuriame \xc5\xa1ventykla (dar kitaip vadinama serapiumu) buvo paskirta dievui Serapiui. \xc4\x8cia architekt\xc5\xabra yra \xc4\xaftakota Graikijos (tai tipi\xc5\xa1ka daugeliui rom\xc4\x97ni\xc5\xa1kosios architekt\xc5\xabros pavyzd\xc5\xbei\xc5\xb3), tai matoma i\xc5\xa1 korintini\xc5\xb3 kapiteli\xc5\xb3 ir \xc5\xbeymi\xc5\xb3 graik\xc5\xb3 skulpt\xc5\xabr\xc5\xb3 kopij\xc5\xb3, kurios supa basein\xc4\x85._NEWLINE_\xc4\xaedomi strukt\xc5\xabra viloje yra, taip vadinamas, \xe2\x80\x9ePaj\xc5\xabrio teatras\xe2\x80\x9c. J\xc4\xaf sudaro ratu einantis portikas su kolonomis aplink. Jo viduje yra apvalus baseinas su centrine salele. Antikos laikais portikas su sala buvo sujungtas dviem pakeliamaisiais tiltais. Saloje buvo ma\xc5\xbeas rom\xc4\x97n\xc5\xb3 namelis, kurio viduje egzistavo atriumas, biblioteka, kvadratinis piet\xc5\xb3 stalas ir ma\xc5\xbea pirtel\xc4\x97. Namelis tikriausiai buvo naudojamas kaip imperatoriaus poilsio vieta po \xc4\xaftemptos dienos r\xc5\xabmuose._NEWLINE_Viloje panaudota daugyb\xc4\x97 architekt\xc5\xabrini\xc5\xb3 stili\xc5\xb3 ir naujovi\xc5\xb3. Garini\xc5\xb3 pir\xc4\x8di\xc5\xb3 kupolai tur\xc4\x97jo apvalias angas ant stogo, kurios leido i\xc5\xa1eiti garams. Tai labai primena Panteon\xc4\x85. Vila taip pat turi po\xc5\xbeemini\xc5\xb3 tuneli\xc5\xb3 tinkl\xc4\x85, kuris da\xc5\xbeniausiai buvo naudojamas perve\xc5\xbeti tarnus ir \xc4\xafvair\xc5\xb3 g\xc4\x97r\xc4\xaf i\xc5\xa1 vienos vietos \xc4\xaf kit\xc4\x85.'